Document ID: 32009L0026

32009L0026
L 113/1
SLUŽBENI LIST EUROPSKE UNIJE
06.04.2009.
DIREKTIVA KOMISIJE 2009/26/EZ
od 6. travnja 2009.
o izmjeni Direktive Vijeća 96/98/EZ o pomorskoj opremi
(Tekst značajan za EGP)
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Direktivu Vijeća 96/98/EZ od 20. prosinca 1996. o pomorskoj opremi (1), a posebno njezin članak 17.,
budući da:
(1)
Za potrebe Direktive 96/98/EZ, trebaju se primjenjivati najnovije verzije međunarodnih konvencija i ispitnih normi.
(2)
Kako su izmjene međunarodnih konvencija i ispitnih normi stupile na snagu nakon 30. lipnja 2008., na dan kad je zadnje izmijenjena Direktiva 96/98/EZ, te se izmjene radi jasnoće trebaju uključiti u navedenu Direktivu.
(3)
Međunarodna pomorska organizacija i europske organizacije za normizaciju usvojile su norme, uključujući i detaljne ispitne norme, za različite dijelove opreme koji su popisani u Prilogu A.2 Direktivi 96/98/EZ ili koji se, iako nisu navedeni u tom popisu, smatraju važnima za potrebe ove Direktive. Zato te dijelove opreme treba uključiti u Prilog A.1 ili prema potrebi premjestiti iz Priloga A.2 u Prilog A.1.
(4)
Direktivu 96/98/EZ treba stoga na odgovarajući način izmijeniti.
(5)
Mjere predviđene ovom Direktivom u skladu su s mišljenjem Odbora za sigurnost na moru i sprečavanje onečišćenja s brodova (COSS),
DONIJELA JE OVU DIREKTIVU:
Članak 1.
Prilog A Direktivi 96/98/EZ zamjenjuje se tekstom u Prilogu ovoj Direktivi.
Članak 2.
Ako je oprema, koja je navedena kao „nova stavka” u stupcu 1. Priloga A.1 Direktivi 96/98/EZ ili premještena iz Priloga A.2 u Prilog A.1 toj Direktivi, proizvedena prije datuma iz članka 3. stavka 1. ove Direktive u skladu s postupcima za tipno odobrenje koji su prije tog datuma već bili na snazi na području države članice, takva oprema može se nalaziti na tržištu i na brodu Zajednice dvije godine nakon navedenoga datuma.
Članak 3.
Prenošenje
1. Države članice donose i objavljuju zakone i druge propise potrebne za usklađivanje s ovom Direktivom najkasnije do 6. travnja 2010. One Komisiji odmah dostavljaju tekst tih odredaba.
One primjenjuju te odredbe od 6. travnja 2010.
Kada države članice donose ove odredbe, te odredbe prilikom njihove službene objave sadržavaju uputu na ovu Direktivu ili se uz njih navodi takva uputa. Države članice određuju načine tog upućivanja.
2. Države članice Komisiji dostavljaju tekst glavnih odredaba nacionalnog prava koje donesu u području na koje se odnosi ova Direktiva.
Članak 4.
Ova Direktiva stupa na snagu dvadesetog dana od dana objave u Službenom listu Europske unije.
Članak 5.
Ova je Direktiva upućena državama članicama.
Sastavljeno u Bruxellesu 6. travnja 2009.

Labels: 7
13
8